Diari Oficial de la Generalitat Valenciana


Sumari del DOGV 9266, del 28-01-2022 (2022/603)

RESOLUCIÓ de 25 de gener de 2022, del Consell d'Administració de l'Autoritat de Transport Metropolità de València, per la qual s'aproven les tarifes i títols de transport de coordinació o d'integració i d'altres títols propietat de l'Autoritat de Transport Metropolità de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9266

Data del DOGV
:   28-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/603


Data del document
:   25-01-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * legislació

RESOLUCIÓ de 25 de gener de 2022, del Consell d'Administració de l'Autoritat de Transport Metropolità de València, per la qual s'aproven les tarifes i títols de transport de coordinació o d'integració i d'altres títols propietat de l'Autoritat de Transport Metropolità de València. [2022/603]  
L'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol (modificada per la LO 1/2006, de 10 d'abril) atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
Per la seua part, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39.1, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
Per l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València, d'ara en avant ATMV, com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport públic, atribuint-li, entre altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e) i 5.h) de l'article 90 d'aquesta llei.  
  
Així mateix, l'article 2.e del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn, segons l'article 8.1.c del mateix text, correspon al Consell d'Administració aprovar el règim tarifari dels serveis de transport públic regular de viatgers.  
  
L'ATMV va assumir la competència relativa al disseny, l'aprovació i la gestió del règim tarifari dels serveis de transport de la seua competència amb data d'efectes d'1 de gener de 2019, mitjançant acord del seu Consell d'Administració de 23 d'octubre de 2018.  
Pel que fa a les tarifes aplicables als títols de transport de coordinació o d'integració propietat d'ATMV, mitjançant Resolució de 20 de març de 2020, del Consell d'Administració de l'Autoritat de Transport Metropolità de València, per la qual s'aproven les tarifes i títols de transport de coordinació o d'integració i d'altres títols propietat de l'ATMV (DOGV 30.03.2020) es va donar nova redacció a les prescripcions de l'Ordre 3/2018, de 14 de març, i s'hi inclogueren les modificacions següents:  
En primer lloc, es va habilitar el transbord entre línies de Metrobús als posseïdors del bo transbord AB, i així es va afavorir així la mobilitat transversal dins de l'àrea metropolitana de València.  
En segon lloc, amb la finalitat de dotar de major publicitat i transparència als títols i les seues condicions d'utilització es va introduir la definició dels diferents títols de coordinació o d'integració i d'altres títols propietat d'ATMV amb caràcter exegètic.  
En tercer lloc, es va procedir a la inclusió de dos nous títols, un denominat «Títol esdeveniments» i un altre denominat «Títol temporalitat».  
En quart lloc, es va incloure en l'apartat quart la possibilitat que el Consell d'Administració d'ATMV aprovara reduccions ocasionals totals o parcials respecte del preu dels diferents títols regulats en la citada resolució, així com de les condicions d'ús d'aquests títols, en esdeveniments organitzats per la mateixa ATMV en el marc del compliment dels seus fins fundacionals, per raons associades a mesures puntuals de foment i conscienciació ciutadana de la mobilitat sostenible, per col·laboració ciutadana en projectes pilot o en fase de prova liderats per ATMV o en esdeveniments que implicaren reducció significativa de trànsit rodat en determinats àmbits a fi de facilitar la mobilitat mitjançant el transport públic.  
En cinqué i últim lloc es va rebaixar la tarifa aplicable a la venda del suport personalitzat passant de 5 a 4 euros i mantenint la tarifa d'enviament a domicili d'1 ?.  
En febrer de 2021 es va modificar la Resolució de 20 de març de 2020 anteriorment citada mitjançant la Resolució de 25 de febrer de 2021, del Consell d'Administració de l'Autoritat de Transport Metropolità de València amb la finalitat d'incloure les característiques i regulació de dos nous títols denominats Bo 10 Metrobus i Abonament Violeta, aquest últim dirigit a les víctimes de violència de gènere en el marc d'una política general de suport de la Generalitat a aquestes persones. Així mateix, amb la finalitat de fomentar la intermodalitat, la mobilitat transversal en l'àrea metropolitana i la integració de les diferents maneres de transport es va incloure també l'habilitació del títol Bo Transbord existent per a les combinacions zonals B, C, D, BC, CD, ABC, BCD i ABCD, complementat així l'oferta per a les zones A i AB. Finalment es va ampliar el temps de transbord dels títols de coordinació d'una zona a 60 minuts i es va eliminar el títol Bo Marxant Exprés per ser d'import superior a la nova oferta de títols que es van posar en marxa.  
  
Finalment, amb la Resolució d'1 de juny de 2021 es va incloure en l'oferta tarifària d'ATMV, un bitllet senzill en format QR per a la xarxa de Metrobus amb la finalitat de millorar la velocitat comercial i promoure la reducció de l'ús de diners en efectiu a bord de l'autobús, mètode de pagament majoritàriament emprat pels usuaris d'aquest.   
En 2022 es pretén fer un pas més cap a la integració tarifària de l'àrea metropolitana de València com a complement a les mesures adoptades en 2021 mitjançant la implantació de les accions següents:  
En relació amb la configuració del sistema zonal, es proposa dur a terme una simplificació del pla zonal en dues zones més una especial d'aeroport i una zona de solapament, aconseguint així difuminar les fronteres entre els municipis de la mateixa comarca i facilitar la mobilitat transversal. Aquesta nova zonificació portarà aparellada uns nous temps de transbord que passaran a ser de 90 minuts (1 zona) i 110 minuts (2 i 3 zones).  
D'altra banda, en relació amb els operadors integrats, destaca la incorporació de Renfe Rodalia com a operador dins dels serveis inclosos en els títols de coordinació o d'integració amb ATMV així com els operadors urbans dels municipis que signen un conveni de política tarifària amb ATMV.  
Tot l'anterior ve acompanyat d'una simplificació tant de l'oferta comercial com tarifària dels títols de coordinació o d'integració propietat d'ATMV. Desapareixen els títols específics de Metrobus Bo 10 Metrobus, Bo Mislata, Bo Alcàsser - Silla i Bo València - Mas Camarena, mentre que els títols mensuals de coordinació passen a tindre una tarifa de 35,00 - i 53,00 ?, per a una i dues i tres zones, respectivament, i les tarifes dels títols multiviatge es redueixen a 8,00 ?, 12,00 - i 20,00 ?, per a una, dues i tres zones, respectivament. Així mateix, es crea un nou títol temporal de viatges il·limitats que inclou el trajecte d'anada i tornada a l'aeroport i s'habilita la càrrega de tots els títols no personalitzats en suport homologat de cartó.  
  
Amb aquestes mesures, l'usuari abonarà el mateix import amb independència de la manera i del nombre de transports públics emprats per a arribar a la seua destinació i amb això s'aconsegueix unificar les tarifes origen-destinació. Per a fomentar el coneixement i publicitat d'aquests títols de coordinació i impulsar el transvasament d'usuaris des d'altres títols menys avantatjosos econòmicament, s'ha optat per modificar la denominació comercial dels títols i suports. Així, a partir de 2022, els títols de coordinació o d'integració denominats abonaments transport passen a denominar-se SUMA mensual, els bons transbord passen a denominar-se SUMA 10 i els temporals passen a denominar-se SUMA T i SUMA T+.  
Pel fet que s'han introduït diversos canvis substancials que afecten el sistema tarifari integrat d'ATMV, s'ha considerat convenient dictar una Resolució que reculla la definició íntegra i completa del nou escenari tarifari en lloc de regular únicament les modificacions, a fi de dotar de major claredat a l'exercici de les competències tarifàries de l'ATMV.  
  
En exercici de la potestat tarifària atribuïda per l'article 90.5.e de la Llei 13/2016, de 29 de desembre i per l'article 2.e del Decret 81/2017, de 23 de juny, del Consell, amb acord previ del Consell d'Administració d'ATMV en sessió de 24 de gener de 2022, resolc:  
  
Primer. Objecte  
Constitueix l'objecte de la present resolució la regulació de les tarifes i títols de transport de coordinació o d'integració i d'altres títols propietat d'ATMV.  
  
Segon. Títols de transport de coordinació o integració corresponents a l'àrea metropolitana de València i tarifes  
1. Els títols de transport de coordinació o integració d'ús en l'àrea de transport metropolità de València, la seua definició i descripció són els recollits en l'annex I a la present resolució.  
2. Les tarifes aplicables als títols esmentats en l'apartat anterior són les recollides en l'annex II a la present resolució, inclosos impostos i assegurança obligatòria de viatgers (IVA inclòs).  
  
Tercer. Altres títols de transport propietat d'ATMV i les seues tarifes  
1. Títol SUMA esdeveniments  
1.1. El títol SUMA esdeveniments és un títol de transport que s'adapta a les necessitats derivades dels organitzadors d'un esdeveniment. Els títols seran carregats en suports anònims que podran ser adaptats a la imatge de l'esdeveniment i seran adquirits per l'organitzador.  
1.2. Les característiques i tarifes d'aquest títol s'estableixen en l'annex III a la present resolució.  
1.3. Les condicions d'adquisició dels títols seran les acordades per ATMV i entitat organitzadora i estaran descrites en el contracte de col·laboració el model de la qual figura en l'annex IV de la present resolució.  
2. Títol SUMA temporalitat  
2.1. El títol SUMA temporalitat és un títol de transport que s'adapta a les necessitats de l'Administració per a donar resposta als supòsits següents:  
a) Esdeveniments organitzats per la mateixa ATMV en el marc del compliment dels seus fins fundacionals.  
b) Per raons associades a mesures puntuals de foment i conscienciació ciutadana de la mobilitat sostenible.  
c) Col·laboració ciutadana en projectes pilot o en fase de prova liderats per l'ATMV.  
d) Esdeveniments que impliquen reducció significativa de trànsit rodat en determinats àmbits a fi de facilitar la mobilitat mitjançant el transport públic.  
2.2. Els títols seran carregats en suports anònims que podran ser adaptats a la imatge de l'esdeveniment que es pretén promocionar.  
2.3. Les característiques i tarifes d'aquest títol s'estableixen en l'annex III de la present resolució.  
2.4. Les condicions d'adquisició dels títols seran les acordades pel Consell d'Administració de l'ATMV.  
  
Quart. Reduccions  
1. Les reduccions vigents en els títols de coordinació o d'integració propietat de l'ATMV es troben definides en l'annex V de la present resolució.  
2. El Consell d'Administració de l'ATMV podrà acordar per motius justificats reduccions ocasionals totals o parcials respecte del preu dels diferents títols regulats en aquesta resolució, inclòs el títol SUMA temporalitat, així com de les condicions d'ús d'aquests títols, podent anar dirigides a col·lectius específics quan així es determine pel Consell d'Administració de l'ATMV.  
3. Aquesta mesura serà aplicable en els supòsits següents:  
a.) Esdeveniments organitzats per la mateixa ATMV en el marc del compliment dels seus fins fundacionals  
b.) Per raons associades a mesures puntuals de foment i conscienciació ciutadana de la mobilitat sostenible  
c.) Col·laboració ciutadana en projectes pilot o en fase de prova liderats per l'ATMV  
d.) Esdeveniments que impliquen reducció significativa de trànsit rodat en determinats àmbits a fi de facilitar la mobilitat mitjançant el transport públic.  
  
  
Cinqué. Determinació de les zones de validesa a València  
A l'efecte del sistema tarifari i de la utilització dels títols de coordinació propietat d'ATMV, l'àrea metropolitana de València es divideix en tres zones denominades A, B i C i una zona de solapament. Les zones es distribueixen segons consta en l'annex VI a aquesta resolució.  
El pla zonal inclòs en l'annex VI està referit a trajectes a realitzar exclusivament amb títols de transport de coordinació o d'integració en la xarxa de Metrobus, Renfe Rodalia i Metrovalencia. Els serveis prestats per EMT València es consideren zona A íntegrament.  
  
  
Sisé. Tarifes dels suports propietat d'ATMV  
Les tarifes dels suports propietat d'ATMV són les recollides en l'annex VII.  
  
Seté. Pèrdua d'efectes  
Queda sense efectes la Resolució de 20 de març de 2020, del Consell d'Administració de l'Autoritat de Transport Metropolità de València, per la qual s'aproven les tarifes i títols de transport de coordinació o d'integració i d'altres títols propietat de l'Autoritat de Transport Metropolità de València (DOGV 26.02.2021) i les seues modificacions posteriors.  
  
Huité. Producció d'efectes  
La present resolució produirà efectes a partir de l'endemà de la publicació de la present Resolució condicionada a la posada en marxa de la venda dels nous títols previstos per la resolució.  
  
  
DISPOSICIONS TRANSITÒRIES  
  
Primera  
Els títols SUMA Violeta emesos amb anterioritat a l'entrada en vigor de la present resolució seran objecte de la primera renovació anual, quan siga procedent, amb data d'efectes d'1 de gener de 2022.  
  
Segona  
Els títols de coordinació o integració (Abonament Transport, Bo transbord, Abonament Violeta i T) vigents fins a l'entrada en vigor de la present Resolució podran ser objecte de validació en el servei que presta Renfe Rodalia.  
  
Tercera  
S'estableix un període de sis mesos des de l'entrada en vigor de la present Resolució durant el qual els títols de coordinació o integració vigents fins a l'entrada en vigor de la present Resolució continuaran sent vàlids.  
  
Contra la present resolució, que posa fi a la via administrativa, podrà interposar-se recurs potestatiu de reposició davant el Consell d'Administració de l'ATMV en el termini d'un mes a comptar des de l'endemà de la publicació, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini, únicament podrà interposar-se recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administrativa, sense perjudici, si és el cas, de la procedència del recurs extraordinari de revisió d'acord amb el que estableixen els articles 125 i 126 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 25 de gener de 2022.- El president del Consell d'Administració de l'Autoritat de Transport Metropolità de València: Arcadi España García.